**Efterspørgselsforhold og metode, som samspil mellem afsætning og matematik**

Forløbet tager udgangspunktet i undersøgelser om forbruget af økologiske dagligvarer i Danmark fra Danmarks Statistik og Økologisk Landsforening. Forløbet er henvendt til faget Afsætning (HHX) og er et samspil med Matematik ift. deskriptiv statistik. Forløbet har et omfang af 8 lektioner[[1]](#footnote-1) (60 min).

Klimaet og miljøet fylder meget i den politiske dagsorden og forbrugerne har øget fokus på økologi. Fra et afsætningsmæssigt synspunkt er den økologiske forbruger interessant. Forløbet fokuserer på undersøgelser, der er gennemført omkring danskernes forbrug af økologiske dagligvarer. Forløbet omhandler kernestofområdet samfundsvidenskabelig metode og efterspørgselsforhold fra afsætning, samt beskrivende statistik fra matematik. Formålet er, at eleverne skal bearbejde, udvælge og præsentere sekundære data.

**1. Planlægning/overvejelser**

Holdet arbejder i forløbet med forbrug af økologiske dagligvarer på det danske marked.

Underviseren introducerer eleverne for centrale begreber og teori i forhold til samfundsvidenskabelig metode og desk research. Eleverne foretager informationssøgning omkring emnet. Derefter præsenteres eleverne for undersøgelser, som Danmarks statistik og Økologisk landsforening har foretaget, herunder forskellige typer diagrammer, der repræsenterer data. Det samlede detailindkøb af økologiske varer analyseres fælles som eksempel.

For at hjælpe eleverne med at navigere i de mange informationer inddeles eleverne i grupper, der arbejder med hver sin produktkategori. Holdets samlede arbejde giver således et overordnet billede af økologien i Danmark.

Eleverne skal selv finde interessante problemstillinger, som de har lyst til at undersøge nærmere. Eleverne arbejder med fortolkning af forskellige illustrationer, inden de selv skal i gang med at behandle data. Eleverne udfordres således ved selv at skulle fortolke og bearbejde data.

Danmarks statistik[[2]](#footnote-2) har fortaget en forbrugerundersøgelse hvor detailomsætningen af økologiske dagligvarer er undersøgt. Statistikbanken giver mulighed for, at eleverne kan fordybe sig i og behandle kvantitative data. Eleverne kan således eksportere tabeller til Excel, hvor de kan bearbejde, analysere og illustrere data. For at sikre at eleverne arbejder med forskellige typer data har læreren en vejledende rolle.

Markedsnotatet fra Økologisk landsforening[[3]](#footnote-3) indeholder bearbejdet data, hvor eleverne udfordres i forhold til fortolkning af tabeller og grafer. Eleverne skal selv gå på opdagelse i rapporten. Der findes information omkring bl.a. distributionskanaler, økologiske fødevarers markedsandel, segmentering ift. forbrug, eksport af økologi og økologiske indkøb fordelt på geografiske og demografiske kriterier.

Det er vigtigt, at eleverne forholder sig til metode for indsamling af data, herunder fejlkilder, som fremgår at Danmarks statistiks hjemmeside og Økologisk landsforenings hjemmeside.

Stilladseringen af opgaven og hjælp til eleverne afhænger af holdet. Der er en indbygget differentiering i opgaven, således at eleverne kan udfordre sig selv i opgaveløsningen. Det bidrager positivt til forløbet, hvis eleverne arbejder problemorienteret (PBL).

**2. Forløbets opbygning**

Forløbet er opbygget som samspil mellem afsætning og matematik. Det vil derfor være hensigtsmæssigt at underviserne i de to fag koordinerer indholdet af lektionerne i perioden, hvor forløbet gennemføres.

**Indledende del i afsætning (2 lektioner)**

Introduktion til samfundsvidenskabelig metode, desk research, samt forløbets formål.

Eleverne foretager informationssøgning omkring emnet økologi, som kort diskuteres.

Præsentation af undersøgelser fra Danmarks statistik og Økologisk landsforening.

Overordnet om forbrug af økologiske dagligvarer

Elever inddeles i grupper, der diskuterer relevante problemstillinger – PBL tilgang

**Indledende del i matematik**

Deskriptiv statistik - teori

Eksempler fra Danmarks statistik og Økologisk landsforening inddrages

**Analyserende og fortolkende del - Afsætning og Matematik (4 lektioner)**

Grupperne fastlægger undersøgelsesspørgsmål om deres produktkategori.

Grupperne arbejder med bearbejdning og fortolkning af data.

Afhængigt af elevtyper kan disse lektioner være mere eller mindre lærerstyret.

**Afsluttende del - Afsætning/Matematik (2 lektioner)**

Fremlæggelser af endeligt produkt

Opponentgrupper

**3. Evaluering**

Forløbet afsluttes af en gruppepræsentation, således at hele holdet har indblik i de fundne resultater og kan anvende dem senere. Der anvendes opponentgrupper til peerfeedback af præsentationerne.

Forløbet kan udvides ved at supplere med field research, således at eleverne får mulighed for selv at undersøge forbrugernes købsadfærd ved køb af økologiske dagligvarer i lokalområdet. Her skal eleverne bruge den viden de har opnået i forløbet til at designe deres egen undersøgelse. Se forløbet om Markedsanalyse, som samspil mellem afsætning og matematik.

*Udarbejdet af Camilla Bak Kristensen fra SCU-Skanderborg-Odder center for Uddannelse*

1. Derudover kommer matematiklektioner. Fordeling af lektioner i forbindelse med gruppearbejde aftales mellem afsætning og matematik. [↑](#footnote-ref-1)
2. **Danmarks statistik – Frugt, grønt og mælk dominerer økologisk salg** (<https://www.dst.dk/da/Statistik/nyt/NytHtml?cid=26806>) og Statistikbanken (<http://www.statistikbanken.dk/OEKO3>) *Detailomsætning af økologiske råvarer* [↑](#footnote-ref-2)
3. **Økologisk landsforenings rapport: ”Økologisk Markedsnotat 2018”** <http://okologi.dk/virksomhed/markedsinformation> [↑](#footnote-ref-3)